Gandia obri un nou pàrquing per a camions en el polígon El Rajolar amb una inversió de 200.000 euros
03 febrer 2025

## Gandia obri un nou pàrquing per a camions en el polígon El Rajolar amb una inversió de 200.000 euros03 febrer 2025Última actualització: 04 febrer 2025

![](../gestion/img/a45a2c7ed6e2c6c3cec7b1ca97f9e890853dbc641d791291f76c15ef5c0f1bfa.jpg)  
  

L'alcalde de Gandia, **José Manuel Prieto**, acompanyat per la coordinadora general d'Urbanisme, **Maite Alonso**, i la presidenta de la Junta de Districte del Raval, **Maribel Codina**, ha visitat aquest matí el nou aparcament situat a la zona oest del polígon industrial ‘El Rajolar’, un pàrquing ubicat en la cruïlla dels carrers Oliva i Rajolar que tindrà capacitat per a 29 camions i 4 turismes. Es tracta d'una actuació que té com a objectiu continuar millorant la mobilitat, accessibilitat, sostenibilitat i capacitat d'aquest polígon.

  
El govern municipal ha invertit en aquesta acció un total de 200.000 euros, dels quals 150.000 procedeixen de l’IVACE i la resta d'una aportació de l'Ajuntament. Els treballs s'han desenvolupat durant dos mesos i han sigut executats per l'empresa Pavasal.

  
Després de la visita, Prieto ha destacat el treball que es fa des del consistori per a aconseguir ajudes que “_permeten millorar la competitivitat dels nostres polígons industrials, possibilitant que es puguen implantar noves empreses o que les que ja tenim cresquen_”, i ha afegit que “era un pàrquing que ens demanaven els empresaris dels polígons del Rajolar i de Benieto, que es troba en un punt estratègic i que ens permet fer un salt de qualitat”.

  
**35 pàrquings públics i gratuïts**  
Amb aquesta intervenció, són ja 35 els pàrquings públics i gratuïts dels quals disposa la nostra ciutat, sobretot, en zones de la perifèria. “Volem continuar en aquesta línia d'ampliar places d'estacionament i millorar les nostres àrees industrials”, ha afirmat la primera autoritat municipal, recordant que les àrees industrials d'Alcodar i Benieto s'han convertit en Entitats de Gestió i Modernització (EGM), la qual cosa els permet fer un salt qualitatiu important que beneficiarà la ciutat i les seues empreses.

  
L'alcalde ha informat que, des de l'any 2017, s'han invertit un total de 4,2 milions d'euros en els polígons Alcodar, Benieto, El Rajolar i La Vital, i que en el cas de la zona del Rajolar s'han invertit en els últims tres anys un total de 600.000 €, dels quals 500.000 han sigut subvencionats mentre que la resta han sigut aportacions locals.

  
D'aquesta manera, aquesta zona industrial disposa d'un aparcament d'aquestes característiques que no tenia anteriorment, al mateix temps que es millora ambientalment i paisatgísticament l'entorn, creant una zona verda al voltant d'aquesta nova infraestructura amb arbres i plantes arbustives.

  
L'actuació també ha millorat la senyalització, ha actuat en la xarxa de sanejament millorant la capacitat d'evacuació de les aigües pluvials mitjançant la creació de Sistemes Urbans de Drenatge Sostenible (SUDS) en la zona verda del voltant i ha instal·lat nous punts d'enllumenat i mobiliari públic.

[Twittear](https://twitter.com/share)